Diari Oficial de la Generalitat Valenciana


Sumari del DOGV 9496, del 23-12-2022 (2022/11586)

Informació pública relativa a l'autorització d'obra subterrània per a captació d'aigües destinades a ús de reg en el terme municipal de Pedralba. Expedient: ASOSUB/2020/82/46.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   V. ANUNCIS - C) ALTRES ASSUMPTES

Número del document
:   2022/11425


Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Anunci

Informació pública relativa a l'autorització d'obra subterrània per a captació d'aigües destinades a ús de reg en el terme municipal de Pedralba. Expedient: ASOSUB/2020/82/46. [2022/11835]  
S'autoritza a Comunidad de Regantes Pozos El Palmeral, amb DNI U83509383, la realització de l'obra subterrània per a captació d'aigües destinades a ús DE REG, en polígon: 25, parcel·la: 105, partida: Corral Chaparro, al terme municipal de Pedralba en coordenades utm (ETRS 89) x:696450; y:4388287; z:225; amb les característiques següents:  
  
  
Diàmetre exterior = 530 mm (de 0 a 150 metres)  
 430 mm (de 150 a 250 metres)  
  
Diàmetre interior = 450 mm (de 0 a 150 metres)  
 350 mm (de 150 a 250 metres)  
  
Profunditat = 250 metres  
  
1. Aquesta autorització s'entén atorgada excepte dret de propietat i sense perjudici de tercer, i no exclou la necessitat d'obtindre les altres autoritzacions i concessions que conformement a les lleis siguen necessàries.  
2. El director facultatiu que, si no s'especifica el contrari s'entén que és el tècnic autor del projecte, haurà de comprovar que en l'aplicació del punt 2 del RD 150/1996 del 2 de febrer, abans del començament dels treballs s'elabore i mantinga al dia un document sobre seguretat i salut amb el contingut que s'hi indica que s'adeqüe a l'obra que s'ha de realitzar. Aquesta circumstància quedarà reflectida en el certificat final d'obra que es presente.  
3. Haurà de notificar a aquest servei la data d'inici de les obres, l'empresa que les executarà i el seu número de registre industrial.  
4. De qualsevol accident que ocasione morts o lesions qualificades pel metge com a greus, se'n donarà immediatament compte a aquest servei territorial.  
5. Haurà de complir-se el que preceptua el Reglament General de Normes Bàsiques de Seguretat Minera, RD. 863/1985 de 2 d'abril, BOE núm. 140 de 12 de juny de 1985, les instruccions tècniques complementàries que el desenvolupen, així com l'RD 150/1996 de 2 de febrer, BOE 8-3-1996.  
6. Tota captació haurà d'estar proveïda de protecció que impedisca accidents per caiguda dins. Durant l'aprofundiment, i en les hores en què no es treballe en aquestes, es col·locarà a la boca del pou un tancament de garantia suficient.  
7. En el cas que la prospecció resulte negativa, hauran d'emplenar les obres corresponents o disposar-ne d'un tancament eficaç que evite possibles accidents; aquesta circumstància haurà d'acreditar-se mitjançant certificat del director d'obra.  
8. No podrà situar la màquina de perforació al costat d'una línia elèctrica a una distància mesurada en planta, inferior a l'altura del castellet o del major dels vents emprats per a la seua subjecció. En qualsevol cas, mai a menys de 6 metres llevat que es deixe sense tensió aquesta línia.  
9. La present aprovació prèvia de les normes tècniques d'execució del sondeig no autoritza la realització material dels treballs de prospecció, fins que s'haja sol·licitat i obtingut, si escau, de l'organisme de conca hidrogràfica corresponent, l'autorització per a la investigació d'aigües subterrànies, de conformitat amb l'article 177.2 i amb el que disposen els articles 179 i 180 del Reial decret 849/86 d'11 d'abril (BOE 103, 30.04.1986), pel qual s'aprova el Reglament del Domini Públic Hidràulic.  
10. S'atorgarà sense perjudici de tercers.  
11. No exclourà qualsevol altra autorització que legalment siga exigible.  
12. El número d'inscripció en el Registre de Pous es notificara una vegada presentat el certificat del director tècnic de l'obra.  
Atés que el sondeig proposat es troba inclòs en l'annex II, grup 3, apartat a, 3r «Perforacions de més de 120 metres per al proveïment d'aigua» de la Llei 21/2013, de 9 de desembre, d'avaluació ambiental, va ser sotmés al procediment d'avaluació d'impacte ambiental simplificada, i ha obtingut l'informe d'impacte ambiental favorable de data 12.08.2022 (exp. 026/2021/AIA), segons el qual l'actuació proposada «no tindrà efectes significatius sobre el medi ambient i no requereix una avaluació d'impacte ambiental ordinària».  
  
Per tot això, considerant les exigències del Reglament General de Normes Bàsiques de Seguretat Minera i les seues ITC, així com l'informe d'impacte ambiental esmentat, no s'aprecia inconvenient per a l'autorització de l'obra esmentada consistent en una perforació de 530 mm de diàmetre i de 250 metres de profunditat, amb destinació a reg, que haurà de complir els condicionants continguts en l'apartat PRIMER del RESOLC de l'informe d'impacte ambiental de data 12.08.2022, que s'adjunta al present informe i que haurà de ser remés al promotor per a la seua observança i compliment, juntament amb l'autorització d'aquest servei territorial per a la realització del sondeig, en els termes següents:  
  
«Estimar que l'execució del projecte de sondeig d'investigació d'aigües subterrànies per a reg, promogut per la Comunidad de Regantes Pozos El Palmeral, a realitzar en polígon 25, parcel·la 105 del terme municipal de Pedralba (València), sense perjudici de la prèvia obtenció de les autoritzacions sectorials que hi siguen d'aplicació, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes del present informe, en particular:  
  
1r) En l'execució del sondeig i execució de la bassa de llots es procedirà a la restauració de les condicions originals del terreny adequant i netejant tant la zona de perforació com els accessos i l'emplaçament de l'utillatge i material auxiliar.  
2n) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb els articles 63 i 65 de la Llei 4/1998, d'11 de juny, del patrimoni cultural valencià.  
3r) Atesa la localització del sondeig, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Resulta per això d'aplicació el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els seus voltants.  
4t) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
5é) El material extret del sondeig està classificat amb el codi LER 01 05 04 (llots i residus de perforacions que contenen aigua dolça). Segons la normativa, els materials d'excavació disposen de regulació específica i hauran de gestionar-se per l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents d'aquelles en les quals es van generar. També podria realitzar-se de conformitat amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció com es preveu en el seu article 3.1.a. El terreny haurà de ser restaurat perquè quede amb la seua morfologia anàloga a la inicial.  
  
6é) En el cas que, per diferents motius, es renunciara a l'ús del sondeig (falta de cabal, mala qualitat de l'aigua, ensulsiades en el pou, etc.), s'haurà de procedir a la seua clausura i segellament, així com a la restauració del terreny a la seua situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
7é) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.»  
Així mateix, en compliment del que es preveu en l'article 48 de la Llei 21/2013, de 9 de desembre, d'avaluació ambiental, aquest servei territorial haurà de publicar la decisió d'autoritzar el projecte en el Diari Oficial de la Generalitat Valenciana, en el termini més breu possible i, en tot cas, en els deu dies hàbils des que adopte la decisió d'autoritzar el projecte.  
A la finalització d'aquesta obra, haurà de presentar en aquest servei territorial el certificat del director tècnic de l'obra, acreditatiu dels resultats d'aquesta. En cas que el resultat siga positiu, per a equipar la captació amb instal·lacions elevadores, hauran de sol·licitar-ho d'aquest Servei Territorial, i aportar el projecte de les instal·lacions, els impresos de Registre Industrial DATTECN1 DATCOMPL (en cas d'ús industrial) i la còpia de les comunicacions esmentades en els articles 85.2 i 88.2 o de la concessió administrativa tramitada d'acord amb l'article 104 i següents de l'esmentat Reglament de Domini Públic Hidràulic, segons siga el cas.  
Contra aquesta resolució, que no és definitiva via administrativa, podrà interposar-se un recurs d'alçada davant la Direcció General d'Indústria, Energia i Mines (carrer de la Democràcia, 77 € 46013 València), en el termini d'UN MES comptat des de l'endemà de la notificació, de conformitat amb el que estableix l'article 122 de Llei 39/2015, d'1 d'octubre, del procediment administratiu comú de les administracions públiques.  
Aquesta autorització té una validesa de sis mesos.  
  
València, 13 de setembre de 2022.- El cap del Servei Territorial d'Indústria, Energia i Mines: Roberto Javier Ánchel Añó.